### Beslutning

Godkendt med bemærkning om, at der forsøges at prioritere midler fra diverse vedligehold til indeklima.

### Sagsfremstilling

### Resume og sagens baggrund

På investeringsoversigten for 2022 er der afsat et rådighedsbeløb på anlægsbudgettet på i alt
 11,652 mio. kr. til at udføre vedligeholdelsesopgaver på kommunens ejendomme. Der er givet en anlægsbevilling på det fulde rådighedsbeløb på Kommunalbestyrelsens møde d. 25. januar 2022. Der lægges op til en prioritering af anlægsbevillingen.

### Indstillinger

Chefen for Vej, Ejendom og Affald indstiller, at udvalget prioriterer anlægsbudgettet til vedligeholdelse af kommunens ejendomme i 2022.

### Behandling

Teknik- og Miljøudvalget.

### Sagsfremstilling

På investeringsoversigten for 2022 er der afsat et rådighedsbeløb på anlægsbudgettet på i alt
 11,652 mio. kr. til vedligeholdelse af kommunens ejendomme. Ud over anlægsbudgettet er
 der et samlet driftsbudget på cirka 70 mio. kr. til drift, service og vedligehold. De to budgetter
 til henholdsvis anlæg og drift udgør den samlede ramme til drift, service og vedligeholdelse
 af kommunens ejendomme.

Der lægges her op til en prioritering af det afsatte rådighedsbeløb på anlægsbudgettet.

Ejendomsstrategi
 I forbindelse med vedtagelsen af budgetaftalen for 2016-2020 blev det besluttet at arbejde med optimering af kommunens ejendomsmasse. Indsatsen omtales også som kloge kvadratmeter. I tilknytning til arbejdet med kloge kvadratmeter er der blandt andet dannet et overblik over, hvilke ejendomme der skal satses på i fremtiden. Det vil sige hvilke ejendomme, der skal bevares på længere sigt. Dette overblik danner sammen med en vedligeholdelsesregistrering grundlag for prioriteringen af vedligeholdelsen.

Der er fokus på, at de ejendomme, der satses på, afspejler de kerneopgaver, der arbejdes med
 på de forskellige fagområder. Prioriteringen af vedligeholdelsen hviler også på de behov, der
 er på disse områder.

Ejendomsstrategiens målsatte effektiviseringer blev opnået i 2020. Samtidig er der de seneste
 år arbejdet med kloge udbud og målrettet vedligeholdelse samt nybyggeri. Til planseminaret i
 2021 fik Kommunalbestyrelsen et opdateret vedligeholdelsesoverblik, der viser, at det
 samlede vedligeholdelsesefterslæb er reduceret i et vist omfang gennem ejendomsstrategiens
 tiltag. Ved planseminaret blev fremlagt et efterslæb på cirka 58 mio. kr. for de ejendomme,
 der satses på. Kommunalbestyrelsen har i budget 2022 besluttet, at der til planseminaret i
 2022 udarbejdes en prioriteret liste over ejendommenes vedligeholdelsesbehov.

Prioritering af indsatser inden for anlægsbudgettet til vedligeholdelse i 2022

Teknik- og Miljøudvalget havde på sit møde den 6. januar 2022 en drøftelse af indsatserne på ejendomsområdet og bemærkede i den forbindelse, at der ønskes særligt fokus på skoleområdet. Derudover ønskes der fokus på indeklima og klimaskærm. Administrationen vil således sætte fokus på disse områder i forbindelse med detailplanlægningen og iværksættelsen af vedligeholdelsen.

Administrationen foreslår, at der blandt andet arbejdes med følgende indsatser i 2022:

* Tagrenoveringer - cirka 2,8 mio. kr. (for eksempel Løve Børnehave).
* Vinduer og indgangspartier - cirka 0,5 mio. kr. (for eksempel Kirke [adresse]).
* Energistyring og tekniske installationer - cirka 2,2 mio. kr. (for eksempel varmeinstallationer på Rørmosecentret, Gørlev Skole og Gørlevhallen).
* Øvrige tekniske anlæg til brandsikring, tyverisikring og adgangskontrol med videre
   - cirka 0,5 mio. kr.
* Affaldsgårde - cirka 0,5 mio. kr. (som følge af forsikringskrav).
* Facadearbejder - cirka 0,5 mio. kr. (for eksempel [adresse], Hal 1).
* Energimærker - cirka 0,13 mio kr. (i 2022 fornys for eksempel klubhuse).
* Indeklima - cirka 1,0 mio. kr. (her er særligt fokus på skoleområdet).
* Nedbørs- og kloaksikring -  cirka 1,0 mio. kr. (for eksempel kloakseparering Buerup Skole).
* Diverse vedligehold - cirka 2,5 mio. kr. (for eksempel [adresse], renovering af sportsgulv).

Indsatsområderne herover specificerer en overordnet prioritering af anlægsbudgettet på de 11,652 mio. kr.

Det skal bemærkes, at der i løbet af året kan opstå uforudselige behov, og at der kan blive behov for at revurdere indsatser på baggrund af priser og leveringstider. Det betyder, at der løbende kan forekomme ændrede prioriteringer inden for indsatsområderne.

### Økonomiske konsekvenser

Der er ingen økonomiske konsekvenser.

### Sagens forløb

03-02-2022 Teknik- og Miljøudvalget
Godkendt med bemærkning om, at der forsøges at prioritere midler fra diverse vedligehold til indeklima.